Koliko često vam se desilo da u nekoj prodavnici u Srbiji kupite novu, skupu često brendiranu majicu, suknju ili pantalone na kojima se samo posle nekoliko pranja pojave rupice, popuca konac ili se materijal jednostavno raspadne? To što vaša skupo plaćena garderoba samo posle mesec dana izgleda kao da je stara i iznošena, nije posledica nestručnog pranja već najčešće činjenice da ste kao kupac u stvari prevareni.

Nova i stara majica

U domaćim prodavnicama prodaje se garderoba stara i po čitavu deceniju, što ne bi bilo sporno da se ona kupcima ne nudi kao nova, brendirana i po pravilu skupa.

Primenu takve prakse zabeležila je i ekipa „24 sata“. Na slici se nalaze dve identične majice, samo što je desna kupljena u inostranstvu 2010., a druga se danas prodaje u autlet prodavnici u Beogradu. Vlasnica majice stare već pet godina bila je neprijatno iznenađena kada je videla da se identična majica prodaje po tri puta većoj ceni u Beogradu.

- To i ne bi bilo sporno da kao prvo majica nije kupljena u autletu u Barseloni, što znači da je bila stara najmanje jednu sezonu, odnosno da se prvi put pojavila u prodavnicama najranije 2009. Drugo, taj komad garderobe platila sam 10 evra, odnosno oko 1.000 tadašnjih dinara, a majica u prodavnici u Beogradu šest godina kasnije košta oko 4.300 dinara – priča naša sagovornica.

U međuvremenu, na tom artiklu osvanula je i nova etiketa sa informacijom o popustu od 40 odsto. Zanimljivo je da majica čak ni sa popustom nije bila jeftinija od one koja je kupljena pre pet godina u Barseloni.

I ovo nije jedini primer potpuno izvrnute, a u razvijenim zemljama neprihvatljive trgovačke prakse. Predsednica Centra za zaštitu potrošača Vera Vida kaže da njihovom udruženju stižu brojne prijave i žalbe nezadovoljnih građana koji su upali u ovakvu zamku trgovaca.